Nordjyllands Politi modtog tirsdag aften en anmeldelse om et drabsforsøg i Hirtshals. Da politiet ankom til adressen, blev de mødt af en mand og en kvinde, hvor manden havde flere stik på kroppen. Stikkene skulle han angiveligt have fået af kvinden, der er i nær relation til manden. Manden modtog straks behandling af politiets personale og blev efterfølgende transporteret til sygehuset, mens kvinden blev anholdt på stedet. Efter besøget på sygehuset er manden uden for livsfare. Grundlovsforhør onsdag Henrik Staal, der er den ansvarlige for politiets efterforskning, oplyser, at politiets efterforskning har ført til, at kvinden sigtes for forsøg på manddrab. -	Vi er fortsat i gang med at udføre vores arbejde, der blandt andet handler om sporsikring på og omkring gerningsstedet, ligesom vi foretager forskellige afhøringer, personundersøgelser og tekniske undersøgelser, siger politikommissær Henrik Staal. Den kvindelige drabssigtede vil senere onsdag blive fremstillet i grundlovsforhør i retten i Hjørring.

Opsummering:
En mand blev tirsdag aften stukket flere gange af en nær bekendt kvinde. Onsdag eftermiddag er kvinden blevet varetægtsfængslet, sigtet for drabsforsøg.